এখানে আর একটা প্রশ্ন ওঠে, জরাসন্ধবধ গুপ্তহত্যা কি না? অশ্বত্থামা যে ভাবে ঘুমন্ত নিরস্ত্র পাণ্ডব পুত্রদের, ধৃষ্টদ্যুম্ন প্রমুখের হত্যা করেছিলেন তার সঙ্গে জরাসন্ধ নিধনের তুলনা চলে না। কিন্তু অত্যন্ত চাতুর্যের সঙ্গে জরাসন্ধবধের পরিকল্পনা করা হয়েছিল, তা-ও অনস্বীকার্য। অদ্বার দিয়ে তিনমহল পেরিয়ে উপবাসী জরাসন্ধের কাছে পৌঁছে কৃষ্ণ নিজেদের সত্য পরিচয়ই দিয়েছিলেন। যুক্তিও দিয়েছিলেন যে, মিত্রের গৃহে দ্বার দিয়ে আর শত্রুগৃহে অদ্বার দিয়ে প্রবেশ সমীচীন।